**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: UVOZ I IZVOZ ORUŽJA I MUNICIJE**

**Datum: 01.09.2014.**

**Br.: 06 /14**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[Uvod 2](#_Toc400543691)

[Pravna regulativa u vezi s spoljnotrgovinskim prometom naoružanja i vojne opreme u BiH, Hrvatskoj i Crnoj Gori 2](#_Toc400543692)

[Bosna i Hercegovina 2](#_Toc400543693)

[Hrvatska 3](#_Toc400543694)

[Crna Gora 4](#_Toc400543695)

[Pravna regulativa u vezi s spoljnotrgovinskim prometom naoružanja i vojne opreme u Belgiji, Italiji i Finskoj 8](#_Toc400543696)

[Belgija 8](#_Toc400543697)

[Italija 9](#_Toc400543698)

[Finska 9](#_Toc400543699)

# Uvod

Cilj ovog zakona je uspostavljanje kontrole izvoza i uvoza naoružanja i vojne opreme, pružanja brokerskih usluga i tehničke pomoći, kao i osnove za kontrolu transporta i tranzita u vezi sa naoružanjem i vojnom opremom, radi ostvarivanja i zaštite odbrambenih, bezbednosnih i spoljnopolitičkih interesa država, njihovih međunarodnih kredibiliteta i obezbeđenja poštovanja međunarodnih obaveza. Narodnoj skupštini Republike Srbije je 25.07.2014. dostavljen Predlog Zakona o izvozu i uvozu naoružanja i vojne opreme kojim se uređuju način i uslovi pod kojima se vrši izvoz i uvoz naoružanja i vojne opreme, pružanje brokerskih usluga i tehničke pomoći, transport i tranzit naoružanja i vojne opreme, propisuju postupci izdavanja dozvole i ovlašćenja nadležnih organa u sprovođenju ovog zakona. Ovo istraživanje pruža detaljan uporedni pregled pravne regulative iz oblasti prometa naoružanja i vojne opreme u zemljama regiona (Bosna i Hercegovina, Hrvatska i Crna Gora) kao i u Belgiji, Italiji i Finskoj.

# Pravna regulativa u vezi s spoljnotrgovinskim prometom naoružanja i vojne opreme u BiH, Hrvatskoj i Crnoj Gori

## Bosna i Hercegovina

Procedure uvoza i izvoza, kao i privremenog uvoza i izvoza, tranzit i ponovni izvoz roba regulisani su Zakonom o carinskoj politici BiH (''Službeni glasnik BiH'', br. 57/04) i Odlukom o aktuelnim propisima donesenom na osnovu Zakona o carinskoj politici BiH (''Službeni glasnik BiH'', broj 63a/04).

Uvoz i izvoz oružja i vojne opreme regulisan je pored navedenog Zakona i Zakonom o uvozu i izvozu oružja i vojne opreme (''Službeni glasnik BiH'', broj 5/03 i 33/03), te Uredbom o regulisanju izvoza, uvoza, tranzita i posredovanja u prometu oružja i vojne opreme (''Službeni glasnik BiH'', broj 14/03);

Oružjem i vojnom opremom, kao i njihovim rezervnim delovima u smislu Zakona o uvozu i izvozu oružja i vojne opreme, podrazumevaju se zajedničke liste vojne opreme obuhvaćene Pravilima Evropske unije o postupanju kod izvoza oružja (''Službeni glasnik BiH'', broj 9/03).

U Prilogu broj 1. Uputstva o regulisanju izvoza, uvoza, tranzita i posredovanja u prometu oružja i vojne opreme data je, po tarifnim oznakama iz Carinske tarife BiH, lista oružja, municije i specijalne opreme/materijala za vojnu upotrebu i pripadajućih tehnologija, koja je predmet dozvole pri uvozu, odnosno tranzitu preko teritorije BiH, a u Prilogu broj 2. data je lista navedene robe koja je predmet dozvole pri izvozu iz BiH i posredovanju u prometu oružjem i vojnom opremom.

Prema odredbama člana 4. Zakona o uvozu i izvozu oružja i vojne opreme sva fizička i pravna lica koja su uključena u uvoz, izvoz, tranzit ili posredovanje u prometu oružjem i vojnom opremom moraju biti registrovana kod Ministarstva spoljne trgovine i ekonomskih odnosa, a postupak registracije je uređen odlukom o proceduri registracije pravnih i fizičkih lica u prometu oružjem i vojnom opremom (''Službeni glasnik BiH'', broj 14/03). Napred navedene osobe, saglasno članu 5. Zakona o uvozu i izvozu oružja i vojne opreme, moraju imati dozvolu za uvoz, izvoz, tranzit ili posredovanje u prometu oružjem i vojnom opremom, koju, saglasno Uredbi o regulisanju izvoza,uvoza, tranzita i posredovanja u prometu oružja i vojne opreme, izdaje Ministarstvo spoljne trgovine i ekonomskih odnosa, uz prethodnu saglasnost Ministarstva spoljnih poslova BiH i Ministarstva odbrane i mišljenja Stalnog komiteta za vojna pitanja. Na uvoz lovačkih pušaka koje podležu propisanoj dozvoli za uvoz, plaća se carina po stopi utvrđenoj u Carinskoj tarifi BiH i taksa za carinsko evidentiranje u iznosu od 1% od carinske vrednosti propisane članom 12. stav 2. Zakona o carinskoj politici BiH. U vezi procedure obavljanja delatnosti proizvodnje municije za lovačke puške, tj.registracije te delatnosti i propisa kojima je uređeno to pitanje, ova Uprava se ne može izjašnjavati jer ta pitanja nisu u njenoj nadležnosti, osim što možemo ukazati da u pogledu uvoza robe za potrebe proizvodnje municije za lovačke puške u svemu moraju biti ispunjeni, prvenstveno pravo uvoza takve robe i drugi uslovi u zavisnosti od vrste robe, namene, porekla i drugih okolnosti.

## Hrvatska

Zakon o proizvodnji, remontu i prometu naoružanja i vojne opreme (NN, br. 63/07, 146/08, 59/12) uređuje promet naoružanja i vojne opreme (NVO).

Promet NVO su poslovi trgovine i pružanje usluga u vezi s NVO. Poslovi trgovine odnose se na nabavku, prodaju i na nabavku radi prodaje. Poslovi pružanja usluga odnose se na prevoz, smeštaj, održavanje i čuvanje NVO.

Promet NVO u zemlji mogu obavljati proizvođači u skladu s propisima o trgovini. Proizvođači minsko-eksplozivnih sredstava obavljaju promet ovim sredstvima u skladu s odredbama ovoga Zakona i drugih zakona u skladu s međunarodnim normama i konvencijama. Proizvođači su u obavezi da vode evidenciju o stavljanju u promet NVO te prilikom svakog stavljanja u promet NVO dužni su da dostavljaju izvode iz evidencije Ministarstvu odbrane i Ministarstvu unutrašnjih poslova. Ministarstvo odbrane i Ministarstvo unutrašnjih poslova vode evidenciju o izdatim dozvolama za izvoz i uvoz NVO namenjenog Oružanim snagama, odnosno Ministarstvu unutrašnjih poslova i najmanje jednom godišnje izveštavaju Vladu Republike Hrvatske o izvezenom i uvezenom NVO za prethodnu godinu. NVO se može staviti u promet samo ako je utvrđena saglasnost sa zahtevima za NVO u skladu s odredbama ovoga Zakona i drugih zakona i međunarodnih ugovora. Prevoz NVO preko teritorije Republike Hrvatske može se obavljati preko međunarodnih graničnih prelaza, osim ako međudržavnim ugovorom nije drugačije određeno. Odobrenje za prevoz NVO preko teritorije Republike Hrvatske izdaje Ministarstvo unutrašnjih poslova uz saglasnost Ministarstva odbrane. Na prevoz NVO na odgovarajući se način primenjuju propisi o prevozu oružja. Ugovor o nabavci NVO s inostranim dobavljačem, zavisno od vrednosti NVO koja se nabavlja, može se sklopiti kao »OFF SET PROGRAM«. Ministar odbrane i ministar privrede predložiće uredbu o načinu i uslovima primene »OFF SET PROGRAMA« pri sklapanju ugovora za nabavku NVO-a sa inostranim dobavljačem.

Osiguranje, zaštita i razvoj proizvodnje, prometa i remonta NVO sprovodi se u skladu s ovim Zakonom, Zakonom o odbrani, Zakonom o tajnosti podataka, Zakonom o eksplozivnim materijama i drugim propisima koji uređuju zaštitu na radu, zaštitu okoline i zaštitu pri rukovanju opasnim materijama. Mere osiguranja i zaštite su obavezni da sprovode proizvođači, naučno-istraživačke institucije, Oružane snage i Ministarstvo unutrašnjih poslova u svojim remontnim kapacitetima te ostali učesnici u prometu NVO. Opšte i posebne mere koje čine celovit sistem osiguranja i zaštite propisuje ministar odbrane. Nadzor nad primenom mera osiguranja i zaštite sprovode nadležne službe Ministarstva odbrane i Ministarstva unutrašnjih poslova. Pod tajnim podacima odbrane na području proizvodnje i prometa NVO za potrebe Oružanih snaga, podrazumevaju se:

1. podaci o planovima proizvodnje NVO i njihovom ostvarenju,

2. podaci o programima istraživanja i razvoja NVO,

3. podaci o kapacitetima za proizvodnju NVO,

4. podaci o tehnološkom postupku proizvodnje NVO i konstrukcijskoj dokumentaciji,

5. podaci o uvozu i izvozu NVO,

6. podaci o naučno-tehničkoj i drugoj saradnji s inostranim partnerom,

7. podaci o formiranju, obnavljanju, korišćenju i prostornom razmeštanju ratnih materijalnih rezervi za potrebe proizvodnje i remonta. Proizvođači su u obavezi da organizuju osiguranje kapaciteta od pristupa neovlaštenih osoba odgovarajućom fizičko-tehničkom zaštitom u skladu sa Zakonom o zaštiti osoba i imovine.

## Crna Gora

Zakonom o spoljnoj trgovini naoružanjem, vojnom opremom i robom dvostruke namene (Službeni list RCG, br. 7/09 od 01.07.2009) uređuju se uslovi pod kojima se može vršiti spoljna trgovina naoružanjem,vojnom opremom i robom dvostruke namene (u daljem tekstu: kontrolisana roba), pružanje usluga u vezi sa kontrolisanom robom, uslovi i postupak za izdavanje dozvole, nadležnost organa, nadzor nad sprovođenjem ovog zakona, kao i druga pitanja od značaja za spoljnu trgovinu kontrolisanom robom. Ovim zakonom obezbeđuju se uslovi za uspostavljanje državne kontrole u vršenju spoljne trgovine kontrolisanom robom radi ostvarivanja i zaštite odbrambenih, bezbednosnih i spoljnopolitičkih interesa Crne Gore i obezbeđenja poštovanja međunarodnih obaveza koje je preuzela Crna Gora.

Spoljnu trgovinu kontrolisanom robom može da vrši lice koje ima dozvolu za obavljanje spoljne trgovine kontrolisanom robom, izdatu u skladu sa ovim zakonom. Lice je dužno da pre započinjanja spoljnotrgovinskog posla utvrdi da li predmetna roba spada u kategoriju kontrolisane robe, u skladu sa ovim zakonom.

Na postupke koji se vode u skladu s ovim zakonom primenjuju se odredbe zakona kojim se uređuje opšti upravni postupak, ukoliko ovim zakonom nije drugačije propisano.

Tehnička pomoć regulisana je članom 5. Zakona o spoljnoj trgovini naoružanjem, vojnom opremom i robom dvostruke namene kojim se zabranjuje promet ako je:

- namenjena ili se može upotrebiti u vezi s razvojem, proizvodnjom, rukovanjem, radom, održavanjem, gomilanjem, skladištenjem, identifikovanjem ili širenjem hemijskog ili biološkog oružja, nuklearnog oružja ili drugih atomskih bojevih glava ili je u vezi s razvojem, proizvodnjom, održavanjem ili gomilanjem projektila pogodnih za lansiranje tog oružja;

- namenjena ili se može upotrebiti za vojnu krajnju namenu, koja se pruža u državama krajnjeg odredišta koje se nalaze pod embargom na naoružanje na osnovu Zajedničkog stava ili Zajedničke akcije koji je usvojio Savet Evropske unije, na osnovu odluke Organizacije za evropsku bezbednost i saradnju ili na osnovu obavezujuće rezolucije Saveta bezbednosti Ujedinjenih nacija.

Odredbe ovog člana ne odnosi se na pružanje tehničke pomoći u:

- državama članicama Evropske unije, Australiji, Kanadi, Japanu, Novom Zelandu, Norveškoj, Švajcarskoj, Sjedinjenim Američkim Državama,

- u vidu prenosa informacija koje su opšte poznate ili predstavljaju osnovna naučna istraživanja,

- u usmenoj formi, ako se ne radi o robi navedenoj u nacionalnim kontrolnim listama.

U skladu s članom 6. Zakona o spoljnoj trgovini naoružanjem, vojnom opremom i robom dvostruke namene nadležni organ za donošenje nacionalnih kontrolnih lista, Vlada Crne Gore (u daljem tekstu Vlada), na predlog ministarstva nadležnog za poslove spoljne trgovine (u daljem tekstu Ministarstvo), donosi i ažurira Nacionalnu kontrolnu listu naoružanja i vojne opreme i Nacionalnu kontrolnu listu robe dvostruke namene, kao i druge liste radi:

- harmonizacije nacionalnog zakonodavstva sa zakonodavstvom Evropske unije;

-sprovođenja sankcija protiv određenih država, entiteta i lica ili za primenu konvencija u oblasti kontrole oružja i kontrole transfera tehnologije;

- interesa odbrane i bezbednosti Crne Gore;

- kontrolisanja trgovine robom koja je ili može biti u potpunosti upotrebljena za razvoj, proizvodnju, rukovanje, delovanje, održavanje ili drugo servisiranje, gomilanje, skladištenje, identifikovanje, testiranje ili širenje hemijskog ili biološkog oružja, nuklearnog oružja ili drugih atomskih bojevih glava ili u svrhu razvoja, proizvodnje, održavanja ili drugog servisiranja, testiranja, gomilanja ili širenje projektila ili drugih nosača takvog oružja,

- kontrolisanja trgovine oružjem, municijom ili eksplozivnim napravama i ostalom robom koja je napravljena i namenjena za vojne svrhe, a koja nije navedena u alineji 3 ovog člana.

Za izvoz roba dvostruke namene koje nisu navedene u Nacionalnoj kontrolnoj listi robe dvostruke namene neophodna je dozvola, ukoliko je prema članu 7. Zakona o spoljnoj trgovini naoružanjem, vojnom opremom i robom dvostruke namene:

1) izvoznik od strane Ministarstva obavešten da je roba namenjena ili može biti namenjena, u celosti ili delimično, za namene koje su u vezi sa razvojem, proizvodnjom, manipulisanjem, korišćenjem, čuvanjem, detekcijom, identifikacijom ili širenjem hemijskog, biološkog ili nuklearnog oružja ili drugih nuklearnih eksplozivnih uređaja ili u vezi sa razvojem, proizvodnjom, održavanjem ili skladištenjem projektila kojima se takvo oružje može upotrebiti;

2) država kupac ili država odredišta pod embargom na naoružanje, u skladu sa odlukom donesenom putem zajedničkog stava ili zajedničke mere koju je usvojio Savet Evropske unije ili odlukom Organizacije za evropsku bezbednost i saradnju, ili pod embargom na naoružanje koji je donesen na osnovu obavezujuće odluke Saveta bezbednosti Ujedinjenih nacija ili je izvoznik od strane Ministarstva obavešten da su robe namenjene ili mogu biti namenjene u celosti ili delimično, za vojnu krajnju namenu.

3) izvoznik od strane Ministarstva obavešten da je roba namenjena ili može biti namenjena, u celosti ili delimično, za delove ili komponente vojnih proizvoda koji su navedeni u Nacionalnoj kontrolnoj listi naoružanja i vojne opreme, koji se izvoze sa teritorije Crne Gore bez dozvole propisane ovim zakonom.

Ukoliko je izvozniku moglo biti poznato da je roba dvostruke namene koju namerava da izvozi, a koja nije navedena u Nacionalnoj kontrolnoj listi robe dvostruke namene, namenjena ili se može upotrebiti, u celosti ili delimično, za bilo koju od namena iz stava 1 ovog člana, dužan je da o tome obavesti Ministarstvo, koje će odlučiti da li je za tu robu potrebna dozvola za izvoz. Vlada može da propiše obavezu pribavljanja dozvole za izvoz robe dvostruke namene, koja nije navedena u Nacionalnoj kontrolnoj listi robe dvostruke namene, ukoliko izvoznik ima osnova da sumnja da je roba namenjena ili se može upotrebiti, u celosti ili delimično, za bilo koju od namena iz stava 1 ovog člana. Kada se utvrdi obaveza pribavljanja dozvole, u slučajevima iz st. 1, 2 i 3 ovog člana, za izvoz roba koje nisu navedene u Nacionalnoj kontrolnoj listi robe dvostruke namene, Ministarstvo će, po potrebi, obavestiti druge države i Komisiju Evropske unije. Ministarstvo će obavestiti carinske i druge nadležne organe, ukoliko od strane drugih država bude obavešteno o usvajanju ili ažuriranju njihovih propisa, u smislu stava 3 ovog člana.

Za brokerske aktivnosti koje se vrše u vezi naoružanja i vojne opreme, navedene u Nacionalnoj kontrolnoj listi naoružanja i vojne opreme i naoružanja i vojne opreme koji se nalaze u drugoj državi ili ekonomskoj teritoriji i za koje nije sproveden postupak carinjenja uvoza, a koji treba da se izvoze u treću državu, potrebna je dozvola.

Dozvola je potrebna i za brokerske aktivnosti i regulisana je članom 8. Zakona o spoljnoj trgovini naoružanjem, vojnom opremom i robom dvostruke namene:

- u vezi sa robom dvostruke namene koja je navedena u posebnom delu Nacionalne kontrolne liste robe dvostruke namene, ili

- ako brokera obaveste nadležni organi Crne Gore da je roba namenjena ili se može upotrebiti, u celosti ili delimično za bilo koju od namena iz člana 8. stav 1. ovog zakona.

Spoljnu trgovinu kontrolisanom robom može da vrši lice koje je upisano u Registar lica za obavljanje spoljne trgovine kontrolisanom robom (u daljem tekstu: Registar).

Registar vodi Ministarstvo. Upis u Registar vrši se na osnovu pisanog zahteva lica.

Uz zahtev podnosilac je dužan da dostavi:

1) Izvod iz Centralnog registra Privrednog suda o registrovanoj delatnosti;

2) Naziv banke čiji je deponent, potvrdu banke da nije u blokadi poslednjih šest meseci i kopiju kartona deponovanih potpisa;

3) Dokaz od nadležnog organa da nije u procesu pokretanja stečajnog postupka;

4) Uverenje nadležnih organa da nema neizmirenih obaveza po osnovu plaćanja carina i poreza;

5) Podatke o broju i strukturi zaposlenih;

6) Izjavu kojom se obavezuje da će Ministarstvu i nadležnim organima omogućiti i pomoći u nadzoru nad poslovanjem u oblasti prometa kontrolisane robe, kao i kontroli smeštajnog prostora i prevoznih sredstava,

7) Pisanu saglasnost o prihvatanju bezbednosne provere.

Ministarstvo po službenoj dužnosti pribavlja dokaz nadležnog organa da podnosilac zahteva nije osuđivan ili da protiv njega nije pokrenut postupak za krivična dela protiv ustavnog uređenja i bezbednosti Crne Gore, protiv čovečnosti i drugih dobara zaštićenih međunarodnim pravom, protiv života i tela, imovine, kao i za druga krivična dela sa elementima nasilja, koristoljublja ili niskih pobuda. O upisu u Registar Ministarstvo donosi rešenje. Rešenje o upisu u Registar važi pet godina. Lice upisano u Registar dužno je da pisanim putem dostavi sve promene podataka na osnovu kojih je upisano u Registar, u roku od 15 dana od dana nastanka promene. Ministarstvo će rešenjem odbiti zahtev za upis u Registar, ako podnosilac zahteva ne ispunjava propisane uslove. Obrazac zahteva, obrazac i način vođenja Registra propisuje Ministarstvo.

# Pravna regulativa u vezi s spoljnotrgovinskim prometom naoružanja i vojne opreme u Belgiji, Italiji i Finskoj

## Belgija

Zakon o uvozu, izvozu, tranzitu i sprečavanju protivpravne trgovine, oružjem, municijom i opremom od 5. avgusta 1991. posebno je koristan za vojnu upotrebu ili za održavanje reda, a uz to se odnosi na tehnologije koje predstavljaju osnov za uvoz naoružanja i vojne opreme u belgijskom zakonodavstvu. Ovaj Zakon je prvobitno objavljen u Moniteur Belge od 10. septembra 1991. Zakoni od 25. marta 2003. i 26. marta 2003. modifikovali su ovaj zakon. Najvažnije izvršne mere sadržane su u Kraljevskom ukazu od 8. marta 1993, Kraljevskom dekretu od 2. aprila 2003. i Kraljevskom ukazu od 16. maja 2003. Svi ovi tekstovi (osim Kraljevskog ukaza od 8. marta 1993), zajedno sa aneksom Kraljevskog dekreta od 2. aprila 2003, objavljeni su u Moniteur Belge od 7. jula 2003. (str. 36095-36121). Kraljevski dekret od 8. marta 1993. je objavljen u Moniteur Belge 6. aprila 1993. ali postoji i drugi poseban zakon samo za uvoz.

U skladu sa ovim zakonom, definicije "uvoza", "izvoza" i "tranzita" su one koje su propisane belgijskim carinskim propisima i drugim aktima carinskih službi. Pojmovi "oružje, municija i oprema za vojnu upotrebu ili javno održavanje reda, kao i uz nju srodne tehnologije" su definisani i precizirani na listi utvrđenoj Kraljevskim dekretom načinjenim nakon razmatranja u Savetu ministara. Ova lista čini aneks Kraljevskom dekretu od 2. aprila 2003.

Osnovni zakon od 5. avgusta 1991. sadrži dva seta pravila: pravila koja regulišu uvoz, izvoz i tranzit naoružanja i opreme, kao i pravila za borbu protiv nezakonite trgovine oružjem. Ovaj zakon sadrži štaviše i nekoliko opštih pravila.

Kraljevski dekret, nakon razmatranja u Savetu ministara, utvrđuje listu naoružanja, municije i opreme, za koje je uvoz, izvoz i tranzit zabranjen. Sistem licenci je isti za oružje, municiju i vojnu opremu kojoj se dozvoljava uvoz, izvoz i tranzit. Zakon utvrđuje kojoj zemlji su odbijeni zahtevi za izvoz ili tranzit (na primer, u zemljama u kojima se krše ljudska prava). Vlada ima pravo u posebnim okolnostima da obustavi valjanost izdatih dozvola, ili čak da ih povuče. Povrede ovih pravila su sankcionisane aktuelnim propisima. Maksimalna kazna zatvora je, međutim ograničen na 5 godina a novčana kazna do 1 milion belgijskih franaka (ili 25.000 evra). Davanje licence može takođe da se odbije kao oblik sankcije.

Finansijsko osiguranje institucije može biti uključeno samo u uvozne transakcije, pod uslovom da firma uvoznik dobije važeću licencu. Svaka osoba koja legalno uvozi vojnu opremu, ili bilo ko u njenom okruženju, dužana je da obavesti vlasti, u većini slučajeva na njihov zahtev, i da im omogući uvid u svaki dokument za koji oni misle da je to neophodno. Vlada dostavlja jednom godišnje izveštaj Saveznom parlamentu o primeni ovog zakona, a koji sadrži informacije o podacima belgijskog uvoza.

Aneksom Kraljevskog ukaza od 2. aprila 2003. utvrđeno je šta treba da se shvati kao oružje, municija i oprema, posebno korisni za vojnu upotrebu ili za javno održavanje reda, kao i tehnologije sa njima u vezi.

Kraljevskim ukazom od 16. maja 2003. reguliše se davanje dozvole za trgovanje oružjem, municijom i opremom, posebno korisne za vojnu upotrebu ili za javno održavanje reda, kao i tehnologija sa njima u vezi. On detaljno opisuje postupak za dobijanje licence. Kriterijumi EU kodeksa ponašanja koji se odnosi na izvoz oružja moraju da se poštuju. Savezno ministarstvo za ekonomske poslove shodno tome izdaje licence potrebne za uvoz vojne opreme i naoružanja za belgijske oružane snage.

## Italija

Kontrola nad izvozom, uvozom i tranzitom oružja i materijala regulisana je Zakonom br. 185/1990 (nedavno izmenjenim Zakonom br. 148/2003, zatim ratifikovanjem sporazuma od 27. jula 2000. između Francuske, Nemačke, Italije, Španije, Švedske i Velike Britanije o restrukturiranju evropske odbrambene industrije). Ovaj zakon predviđa da dozvola za izvoz, uvoz i tranzit oružja i vojne opreme mora da bude u skladu sa italijanskom spoljnom i odbrambenom politikom, kao i da podleže odobrenju i kontroli od strane vlade.

Uvoz biološkog, hemijskog i nuklearnog oružja je zabranjen.

Stalni ili privremeni uvoz materijala za oružje je zabranjen, uz nekoliko izuzetaka, uključujući uvoz direktno od strane vlade ili u njeno ime za naoružanje i opremu u vojne i policijske svrhe i uvoz po dobijanju zakonskog ovlašćenja.

Stranke registrovane kao posebna preduzeća za uvoz oružja moraju da obaveste ministra spoljnih poslova i ministra odbrane o početku ugovornih pregovora. Ministar spoljnih poslova, na osnovu sporazuma sa ministrom odbrane, može narediti da pregovori budu suspendovani, ili ih može ograničiti ili nametnuti specijalne uslove u roku od 60 dana od dana prijema obaveštenja. U slučaju pregovora između zemalja koje pripadaju NATO i EU, obaveštenje mora biti dostavljeno Ministarstvu odbrane koje u roku od 30 dana može da nametne uslove ili ograničenja. Za uvoz oružja i materijala za oružje, zahtev za odobrenje mora biti dostavljen Ministarstvu inostranih poslova koje će obavestiti Ministarstvo spoljne trgovine. Ovlašćenje za stalni ili privremeni uvoz se izdaje od strane ministra spoljnih poslova koji deluje zajedno sa ministrom finansija. U slučaju da je zahtev odbijen, razlozi moraju biti obrazloženi. Globalni projekat dozvole je takođe pokrenut kao novi oblik dozvole za kompanije koje posluju u oblasti izvoza, uvoza ili tranzita naoružanja i materijala za naoružanje u okviru međuvladine saradnje ili na osnovu sporazuma o industrijskim istraživanjima i razvoju proizvodnih programa koje je Italija zaključila sa kompanijama iz zemalja članica Evropska unija i NATO.

## Finska

Termini u vezi s uvozom i izvozom naoružanja i vojne opreme su određeni na sledeći način:

- uvoz označava transport u Finsku iz drugih zemalja osim država članica EU;

- izvoz znači prevoz od Finske do drugih država van EU zemalja ;

- tranzit znači prevoz od jedne EU u drugu državu članicu.

Sledeće aktivnosti su regulisane posebnim dozvolama:

1) Prenos i uvoz u Finsku, prenos i izvoz iz Finske, tranzit za komercijalne svrhe, kao i trgovinu, sticanje, držanje i proizvodnju oružja, komponente vatrenog oružja, municije i posebno opasnih projektila;

2) Remont i konverzija vatrenog oružja i komponenti vatrenog oružja;

3) Korišćenje na strelištu u komercijalne svrhe;

4) Obuka za upotrebu vatrenog oružja u komercijalne svrhe.

Licenca ili dozvola za aktivnosti iz stava 1 može se odobriti ako postoji prihvatljiv razlog za davanje licence ili dozvole, a odbiti ako nema razloga ili se sumnja na zloupotrebu dozvole.

Ministarstvo donosi i oduzima prethodnu saglasnost za prenos oružja, i posebno opasnih projektila u Finskoj za komercijalne svrhe. Prethodna saglasnost za transport može se odobriti trgovcima vatrenog oružja koji imaju pravo da trguju vatrenim oružjem i posebno opasnim projektilima. Davanje prethodne saglasnosti takođe zahteva da transport neće izazvati opasnost za održavanje javnog reda i bezbednosti građana. Organ koji daje prethodnu saglasnost može da traži da se naznači ime krajnjeg korisnika sertifikata.

U Finskoj Ministarstvo donosi i oduzima dozvolu za uvoz oružja i posebno opasnih projektila za komercijalne svrhe. Nosilac komercijalne uvozne dozvole dostavlja Upravi carina potvrdu u kojoj se navodi da li su vatreno oružje i municija koji se uvoze ispitani kako bi se zaštitili krajnji korisnici. Ministarstvo izdaje dozvole na period od najviše tri godine.

Komercijalna dozvola za uvoz za gasne sprejeve isteći će ako trgovinska dozvola za rad istekne ili je oduzeta. Organ za licenciranje će oduzeti dozvolu na određeno vreme za gasne sprejeve ako prema obaveštenju izdatom od strane vlasti u zemlji destinacije postoje prepreke za transfer, izvoz ili tranzit, ili ako postoje spoljnopolitičke ili bezbednosne prepreke tome. Licenca će takođe biti opozvana ako uslovi za prenos više nisu bezbedni. Organ za licenciranje i davanje komercijalnih saglasnosti može opozvati komercijalnu saglasnost za gasne sprejeve ako uvoz može da prouzrokuje opasnost za održavanje javnog reda i bezbednosti. Odredbe Zakona o izvozu i tranzitu opasnih sredstava i odredbe donete na osnovu njega će se poštovati u prenosu, izvozu i tranzitu vatrenog oružja i posebno opasnih projektila.

Uslov je da je svrha transfera ili uvoza učestvovanje u lovu ili streljačkom takmičenju koji se organizuju u Norveškoj, Švedskoj, Islandu, Danskoj ili Finskoj. Dozvola daje pravo imaocu da prenese sredstva i vrati ih u Švedsku ili Dansku. Evropska dozvola za vatreno oružje daje imaocu pravo da poseduje vatreno oružje ili komponente za oružje pri prolazu kroz druge zemlje. Međutim, ona važi za period od najviše pet godina od datuma kada je odobrena.

Vlasnik evropske dozvole može preneti i uvoziti u Finsku oružje, vatreno oružje koje je pogodno za upotrebu u streljačkim takmičenjima, kao i oružja koja su pogodna za upotrebu u lovu. Nosilac vatrenog oružja treba da ima u posedu pismeni poziv, ili drugi pouzdan dokaz navodeći da je neophodno premeštanje ili uvoz kako bi učestvovao u takmičenju u lovu ili strljaštvu. Privatna dozvola može se odobriti svakome ko ima pravo da poseduje vatreno oružje, oružje ili posebno opasni projektil. Davanje prethodne saglasnosti takođe zahteva da prenos nije takav da bi se njime mogla izazvati opasnost za održavanje javnog reda i bezbednosti. Međutim, ona se daje za maksimalni period od jedne godine.Transfer od Finske podleže autorizaciji. Osim ako nije drugačije predviđeno, prenos oružja i posebno opasnih projektila iz Finske za privatne svrhe zahteva da prenosilac ima u Finskoj licencu za njihov transfer.

***Izvori informacija***

Zakon o oružju RCG ( Službeni list Republike Crne Gore, br. 49/2004). http://www.sluzbenilist.me/PravniAktDetalji.aspx?tag={E57B9DF6-EDDC-4813-938F-D993C8719890}

Zakon o oružju Republike Hrvatske (NN  [63/07](http://narodne-novine.nn.hr/clanci/sluzbeni/2007_06_63_1959.html), [146/08](http://narodne-novine.nn.hr/clanci/sluzbeni/2008_12_146_4041.html), [59/12](http://narodne-novine.nn.hr/clanci/sluzbeni/2012_05_59_1459.html)). http://www.mup.hr/178396.aspx

Zakon o carinskoj politici BiH (''Službeni glasnik BiH'', br. 57/04). http://www.komorars.ba/pkrs/upload/docs/page/94/1.%20Zakon%20o%20carinskoj%20politici%20BiH%20%28Sl.gl.%20BiH,%20br.%2057-04%29.pdf

**Council Directive 91/477/EEC of 18 June 1991 on control of the acquisition and possession of weapons. http://eurlex.europa.eu/legalcontent/en/ALL/;ELX\_SESSIONID=J6TjJLcQJ26y2PR0lfhtspf5wCfQDJp3ylvL2q1lW1QMQXmZGyT6!-1003375468?uri=CELEX:31991L0477**

The Global Reported Arms Trade. http://www.un-register.org/HeavyWeapons/Index.aspx

UK Government. [Department for Business, Innovation & Skills](https://www.gov.uk/government/organisations/department-for-business-innovation-skills). Guidance Firearms and export control forms. <https://www.gov.uk/firearms-and-export-control-forms>

GunPolicy.org: Web source for published evidence on armed violence, firearm law and gun control. [www.gunpolicy.org/firearms/region/italy](http://www.gunpolicy.org/firearms/region/italy); [www.gunpolicy.org/en/firearms/region/finland](http://www.gunpolicy.org/en/firearms/region/finland)

Istraživanje uradio:

Zoran Manojlović

mlađi savetnik-istraživač